Transitorowers slaan op twee plekke toeWrakstukke van die geldwa lê op die N8 by Bloemfontein nadat die transitorowers toegeslaan het. (Foto: Yusuf Abramjee/Twitter) Die N8 naby die Bloemfonteinse lughawe was ŉ kort ruk gelede nog gesluit, nadat gewapende rowers vanoggend op ŉ geldwa toegeslaan het. AO Lynda Steyn, woordvoerder van die Valke in die Vrystaat, het gesê lede van die springstofeenheid het ure lank gewerk om die gebied te beveilig, nadat ploftoestelle ná die aanval op die toneel agtergebly het. Die aanvallers het die voertuig met plofstof oopgeblaas. Verdere besonderhede oor die voorval is nog nie beskikbaar nie. Russel Meiring, woordvoerder van ER24, het gesê drie mense is lig beseer en is na hospitale vir verdere behandeling geneem. ŉ Transitorower is intussen doodgeskiet en sy vermeende makker gewond en in hegtenis geneem, nadat hulle gister in Baden Powelrylaan naby die N2 in Kaapstad op ŉ geldwa toegeslaan het. Brig. Vishnu Naidoo, nasionale polisiewoordvoerder, het gesê ŉ groep gewapende mans het die pantservoertuig aangeval en dit met plofstof oopgeblaas om by die kontant uit te kom. Blitspatrollielede in die omgewing van die N2 het op die aanval afgekom en ŉ skietery het uitgebreek, waarna die verdagtes in drie luukse sedans met ŉ ongenoemde bedrag geld gevlug het. “Die voortvlugtende verdagtes is agternagesit en een van hulle voertuie is op die N2 tot stilstand gedwing. ŉ Verdagte wat reeds dood is, is in die voertuig gevind. ŉ Tweede verdagte is naby Khayelitsha gedwing om te stop. ŉ Beseerde verdagte, gewapen met ŉ R5-aanvalsgeweer, is in hegtenis geneem,” het Naidoo gesê. “Die voertuig is in Mei vanjaar in Claremont as gesteel aangemeld. Die derde verdagte voertuig is verder langs die pad met sakke geld in die kattebak gevind. Die voertuig is in Julie vanjaar in Khayelitsha as gesteel aangemeld.” Nog sakke met geld, ŉ AK-47, verskeie koeëls en ŉ 9 mm-pistool is ook naby die misdaadtoneel gevind. Genl. Khehla Sitole, die nasionale polisiehoof, het die polisie vir hulle vinnige ingryping geloof. Die polisie is steeds op soek na nóg betrokkenes. #CITRobbery Bloemfontein. pic.twitter.com/TUEiAxasO0 — Yusuf Abramjee (@Abramjee) September 3, 2019